โฆสิตชี้แบงก์พาณิชย์ลดดอกเบี้ยยาก
โฆสิต ชี้แบงก์พาณิชย์ลดดอกเบี้ยยาก เหตุแบงก์รัฐเร่งระดมเงินก้อนใหญ่รองรับนโยบายการคลังฟื้นฟูประเทศ
16 ธ.ค. 2554

โฆสิต ชี้แบงก์พาณิชย์ลดดอกเบี้ยยาก เหตุแบงก์รัฐเร่งระดมเงินก้อนใหญ่รองรับนโยบายการคลังฟื้นฟูประเทศ 
นายโฆสิต ปั้นเปี่ยมรัษฏ์ ประธานกรรมการบริหาร ธนาคารกรุงเทพ กล่าวว่า การเร่งระดมเงินฝากของธนาคารเฉพาะกิจภาครัฐเพื่อรองรับนโยบายทางการคลัง ที่ต้องใช้เงินสำหรับฟื้นฟูประเทศหลังน้ำท่วมเป็นจำนวนมาก ส่งผลให้การแข่งขันเงินฝากในตลาดขณะนี้มีความรุนแรงขึ้นและเป็นแรงกดดันให้ธนาคารพาณิชย์ยังไม่ปรับลดดอกเบี้ยลงตามอัตราดอกเบี้ยนโยบาย
นอกจากนี้ ภาวะเศรษฐกิจในปัจจุบันยังประเมินได้ยากว่าทิศทางดอกเบี้ยในระยะต่อไปจะเป็นขาขึ้นหรือขาลง เนื่องจากต้องรอดูผลการฟื้นตัวของภาคธุรกิจหลังจากน้ำลด รวมถึงภาวะเงินเฟ้อซึ่งยังเป็นประเด็นที่ต้องจับตามอง ทำให้ธนาคารยังต้องใช้เวลาในการพิจารณานโยบายดอกเบี้ย
“ยามที่นโยบายการคลังต้องการใช้เงินเยอะ การหาเงินฝากของแบงก์รัฐที่เป็นเครื่องมือของภาครัฐก็ต้องให้ผลตอบแทนสูง ธนาคารพาณิชย์จึงปรับลดดอกเบี้ยได้ยากเพราะต้นทุนยังเท่าเดิม นโยบายการเงินและการคลังควรต้องประสานไปในทิศทางเดียวกัน เพราะดอกเบี้ยนโยบายอย่างเดียวฟื้นเศรษฐกิจไม่ได้” นายโฆสิต กล่าว